Danskerne skal ikke kun have deres viden om ulven fra eventyr, mener miljøminister Ida Auken. Det skal en ny ulve-hotline sørge for. Miljøministeriet har derfor åbnet sine telefoner, så bekymrede danskere kan ringe og få svar på spørgsmål om landets nye rovdyr. - Vi skal gøre alt, hvad vi kan for, at danskerne ikke misforstår ulven, der nu er blevet en del af den danske natur, siger Ida Auken i en pressemeddelelse og tilføjer: - Vi kan sagtens leve fredeligt og roligt med ulven i vores natur, men det kræver, at vi ved noget om den, og at vi ikke kun henter vores viden om ulvene fra eventyrerne. Hotlinen skal være med til at sikre, at danskerne er trygge ved ulven, som formentlig vil slå sig permanent ned i Danmark. Og den er startet, fordi Miljøministeriet fik mange henvendelser fra bekymrede borgere. - Vi har oprettet hotlinen, fordi der har været stor interesse for ulve i forbindelse med, at de er blevet set og måske har angrebet får. Og det skaber spørgsmål og bekymring hos borgere, siger Irene Edelgaard, kontorchef i Miljøministeriet. Flest henvendelser fik ministeriet i sidste uge, da der kom nye historier med får, som muligvis var blevet dræbt af en ulv. På åbningsdagen mandag fik ulve-linjen omkring fem opkald fra borgerne. Irene Edelgaard peger på, at henvendelserne hovedsageligt er fra personer, der vil vide, om man skal være bange for rovdyret, og fra landmænd, som vil høre, hvordan de beskytter deres husdyr bedst muligt. Begge dele hjælper hotlinen med. - Vi fik en henvendelse fra en kvinde, som var bekymret for, om hun kunne sove i shelter i et område, hvor der var ulve. Så fortæller vi om ulves adfærd, og at man som udgangspunkt ikke skal være bange for ulve. - Og landmændene vejleder vi i, hvordan de sætter hegn op, der er ulvesikre. Så det er ikke noget indviklet, men mest praktiske råd, siger Irene Edelgaard. Ulve er ifølge Irene Edelgaard sky dyr, som holder sig på afstand af mennesker. De angriber hovedsageligt fritlevende dyr som hjorte og skovens dyr og kun i sjældne tilfælde husdyr.
Miljøministeriet har fået mange henvendelser om ulve. Nu skal myter og frygt aflives med en ulve-hotline.